Zahn de Bruyn is 'n Afrikaanse digter en programbestuurder by die Universiteit Stellenbosch se Sakeskool. Zahn de Bruyn is in 1965 in Kaapstad gebore en word op 'n kleinhoewe by The Crags, naby Plettenbergbaai groot. Sy matrikuleer in 1982 aan die Hoërskool Knysna en studeer daarna vanaf 1983 verder aan die Universiteit Stellenbosch, waar sy in 1986 'n B.A.-graad behaal met Frans, filosofie en politieke filosofie as hoofvakke. Daarna reis sy van Oktober 1988 in die buiteland en vertoef onder meer in Israel, Oos-Europa en Parys, waar sy onder andere 'n sieklike bejaarde vrou oppas. Sy word later 'n programbestuurder by die Universiteit Stellenbosch se Bestuurskool vir uitvoerende bedryfsleieropvoeding. Ná haar troue staan sy bekend as Zahn de Bruyn-Stander. Sy debuteer reeds op agtienjarige leeftyd met die bundel Kaia vir die tye. Hierin word veral die skoollewe en jeugdige gevoelens ontgin. Hoewel die beperkte lewensraamwerk uit die tematiek blyk, toon die bundel tog groot belofte met 'n vars kyk op bekende dinge, beskryf met 'n positiewe drif en die direktheid van onskuld. Haar gedig Wêreld word in die Noordwesprovinsie en in die Wes-Kaap voorgeskryf vir eksaminering van Afrikaans as Tweede Taal.